Πωλ Σκοτ (συγγραφέας)

Ο Πωλ Μαρκ Σκοτ (αγγλικά: Paul Mark Scott) (25 Μαρτίου 1920 - 1η Μαρτίου 1978) ήταν Άγγλος συγγραφέας, ποιητής και θεατρικός συγγραφέας, γνωστός για τα μυθιστορήματά του για την αποικιακή Ινδία. Το 1977 έλαβε το βραβείο Μπούκερ.

Το 1984, το μυθιστόρημα Το Πετράδι του Στέμματος διασκευάστηκε σε τηλεοπτική σειρά.

 Βιογραφικά στοιχεία 
Ο Πωλ Σκοτ γεννήθηκε το 1920 στο Βόρειο Λονδίνο, ο νεότερος από δύο γιους. Ο πατέρας του ήταν καλλιτέχνης με ειδίκευση στα σχέδια για ημερολόγια και κάρτες. Η μητέρα του ήταν κόρη εργάτη από το νότιο Λονδίνο. Σπούδασε σε ιδιωτικό σχολείο, αλλά σε ηλικία 16 ετών, λόγω οικονομικών προβλημάτων στην οικογένειά του, αναγκάστηκε να διακόψει τις σπουδές του, γεγονός που επηρέασε την υπόλοιπη ζωή του - ο αγώνας μεταξύ των απαιτήσεων των πρακτικών αναγκών έναντι της παρόρμησης για δημιουργία και μάθηση. Ο Σκοτ ​​αρχικά εργάστηκε ως βοηθός λογιστής και παρακολουθούσε βραδινά μαθήματα τήρησης βιβλίων, στον ελεύθερο χρόνο του έγραφε ποίηση. Αργότερα σημείωσε ότι οι άκαμπτες κοινωνικές ιεραρχίες και οι κώδικες της παιδικής του ηλικίας στα προάστια του Λονδίνου αντικατοπτρίζονταν στη βρετανική ινδική κοινωνία.

Το 1940, κατά τη διάρκεια του Β' Παγκοσμίου Πολέμου, επιστρατεύτηκε ​​και το 1943 αποσπάστηκε ως αξιωματικός του βρετανικού στρατού στην Ινδία, τη Βιρμανία και τη Μαλαισία. Πέρασε τρία χρόνια στην Ινδία σε περιόδους μεγάλης έντασης και συγκρούσεων για τη χώρα. Κατά τη διάρκεια της υπηρεσίας του, συνέχισε να γράφει ποίηση. Τελείωσε τον πόλεμο με τον βαθμό του λοχαγού πολεμώντας για τη Βιρμανία. Επιστρέφοντας στο Λονδίνο το 1946, εργάστηκε σε μικρούς εκδοτικούς οίκους ως λογοτεχνικός πράκτορας, πριν αποφασίσει να γράψει με πλήρη απασχόληση από το 1960.  Από το υλικό που συγκέντρωσε στην Ινδία δημιούργησε τα μυθιστορήματα που θα γίνονταν η τετραλογία The Raj Quartet. Το 1941 γνώρισε και παντρεύτηκε τη σύζυγό του στο Τόρκι, οι δύο κόρες τους γεννήθηκαν το 1947 και το 1948. 

Η Ινδία, την οποία ανακάλυψε ως στρατιώτης, έγινε η αγάπη της ζωής του και το κύριο θέμα των βιβλίων του. Επέστρεψε εκεί για ένα ερευνητικό ταξίδι το 1964 όταν έγραφε το Κουαρτέτο των Βρετανικών Ινδιών, μια σειρά τεσσάρων μυθιστορημάτων για την Ινδία που συνδέονται μεταξύ τους με τους κύριους χαρακτήρες: τον Χάρι Κουμάρ, έναν Ινδό μεγαλωμένο στην Αγγλία, την Αγγλίδα Δάφνη Μάνερς που έφτασε πρόσφατα στην Ινδία και τον Ρόναλντ Μέρικ, έναν αστυνομικό επιθεωρητή στη φανταστική ινδική πόλη Μαγιαπόρ. Ενώ έγραφε αυτά τα μυθιστορήματα, επισκέφτηκε την Ινδία άλλες δύο φορές, αν και πάλευε με την κακή υγεία του και τον αλκοολισμό. Περιέγραψε τον ρατσισμό, την ωμότητα και το μίσος που είδε, που αποκαλύπτουν την απελπιστική κατάσταση των αγγλο-ινδικών σχέσεων λίγο πριν το τέλος της βρετανικής αποικιακής κυριαρχίας.

Ζούσε δημοσιεύοντας άρθρα σε εφημερίδες και λογοτεχνικά περιοδικά. Το 1976 και το 1977, τα δύο τελευταία χρόνια της ζωής του, ο Σκοτ ​​προσκλήθηκε ως επισκέπτης καθηγητής στο πανεπιστήμιο της Τάλσα στην Οκλαχόμα, όπου φυλάσσεται μεγάλο μέρος του ιδιωτικού του αρχείου που το πανεπιστήμιο προσφέρθηκε να αγοράσει. Η οικονομική προσφορά ήταν μεγάλη ανακούφιση μετά τις ατελείωτες οικονομικές του αγωνίες της συγγραφικής του καριέρας.

Το 1977 έλαβε το βραβείο Μπούκερ για το μυθιστόρημά του Αυτοί που έμειναν, το οποίο δεν μπόρεσε να παραλάβει αυτοπροσώπως λόγω ασθένειας. Πέθανε από καρκίνο λίγους μήνες αργότερα, το 1978. 

 Επιλογή έργων 

 Johnny Sahib (1952)
 Birds of Paradise (1962)
 The Bender (1963)
 The Corrida at San Feliu (1964)
 Staying On (1977)

 Το Κουαρτέτο των Βρετανικών Ινδιών (The Raj Quartet) 

 The Jewel in the Crown (1966, ελλ. μτφ. Το Πετράδι του Στέμματος, εκδ. Bell) 
 The Day of the Scorpion (1968)
 The Towers of Silence (1971)
 A Division of the Spoils (1974)

 Παραπομπές 

Κατηγορία:Άγγλοι μυθιστοριογράφοι
Κατηγορία:Άγγλοι ποιητές